באיסלנד יש 3 רשתות מזון עיקריות: הראשונה היא בונוס (Bonus). תזהו אותה לפי הלוגו של החזיר. בונוס היא הרשת הזולה ביותר, אפשר להגיד שהיא המקבילה האיסלנדית לרמי לוי ולמרות שהיא זולה, המוצרים (ברובם) הם מאותם היבואנים של הרשתות האחרות. הרשת השנייה היא קרונאן (Kronan), הרשת שמציעה מחירי ״מעמד ביניים״. תוכלו למצוא שם הכל במחיר סביר (יחסית לאיסלנד היקרה) ומניסיוננו, באיכות וטריות. הרשת השלישית, האגקויפ (Hagkaup) היא המקבילה האיסלנדית לשופרסל, היא היקרה מבין הרשתות, אבל יש בה את ההיצע הגדול ביותר. הסופר מציע גם אוכל טרי, חם, עוף בגריל (מומלץ בחום) ובחלק מהחנויות גם יש אגף ביגוד, הנעלה וצעצועים. חשוב שתדעו שהפירות והירקות באיסלנד, בגלל שברובם מיובאים, הם יקרים יותר וטעימים פחות מהפירות והירקות בישראל. לעומת זאת, האוכמניות והפטלים, הם גם מתוצרת מקומית וגם זולים יותר מהאוכמניות והפטלים בישראל.  מוצרים ללא גלוטן: ברוב הסופרים אפשר למצוא מוצרים ללא גלוטן, אך בסופר Hagkaup יש את המבחר הרב ביותר, גם ברוב המסעדות תוכלו למצוא אופציה ללא גלוטן, אף על פי שבהקפה של איסלנד זה קצת פחות נפוץ, לכן אנחנו ממליצים להצטייד היטב ברגע שמבקרים בסופר טוב.